Marina Chirca. Moartea pentru care România 
nu va vărsa lacrimi 

Ta A murit Marina Chirca. Ar trebui ca 
România toată s-o plângă, oamenii să găsească în memoria ei măcar câteva clipe 
de pioasă aducere aminte, iar guvernul să-i organizeze funeralii nationale. In 
schimb, cel mai probabil, n-aţi auzit de ea. Televiziunile n-au făcut nici măcar o 
ştire din asta: cui dracu' îi pasă de o babă anonimă, care nici măcar nu e regina 
ţiganilor, n-are bani, nu e vrăjitoare sau altceva? 

Marina Chirca n-a fost decât o amărâtă de femeie simplă, de la ţară, de un curaj şi 
o demnitate care acum ne stânjenesc pe noi, cei care înţelegem prin „curaj” 
îndrăzneala de a da „Like” pe Facebook. 

Anonima care s-a stins vineri (13 septembrie 2013), la 98 de ani, în satul de 
munte Nucşoara, din Judeţul Argeş, a înfruntat Comunismul şi Securitatea timp de 
nouă ani, în cea mai cumplită perioadă din istoria recentă a ţării, atunci când 
bolşevicii au distrus coloana vertebrală a natiei şi au dăltuit chipul schimonosit al 
poporului român, aşa cum arată el astăzi. Intre 1949 şi 1958, Marina Chirca a 
sprijinit grupul armat al partizanilor anticomunişti din Munţii Făgăraş conduşi de 
Toma Arnăuţoiu, plătind apoi cu libertatea şi cu avutia sa această opoziţie. 


Crucea alungată 


Cu Armata, Securitatea, Militia şi turnătorii pe urme, a reuşit, timp de aproape un 
deceniu, să înşele vigilenta acestei forte opresive copleşitoare, asigurând 
infrastructura rezistenţei pentru luptătorii din munţi. Hrană, haine, obiecte, 
muniţie, armament, informaţii preţioase şi câte altele a strecurat Marina Chirca, 
împreună cu alţi nucşoreni, pe sub nasul securiştilor şi al trădătorilor din rândurile 
propriilor săteni, riscându-şi în fiecare clipă viaţa, familia, averea. Prinsă în 1963, 
după ce se ascunsese cinci ani într-un pod, a fost anchetată, bătută cumplit, a 
făcut puşcărie, averea i-a fost confiscată şi - cât cinism! - împărţită consătenilor 
care colaboraseră cu Securitatea. 

După Revoluţie, ar fi trebuit ca Marina Chirca să devină un simbol naţional. S-ar fi 
cuvenit să înveţe copiii la şcoală despre ea. Să se scrie în cărţile de istorie. Să se 


organizeze excursii cu clasa la Nucsoara, ca tinerele generaţii să afle chiar din gura 
acestei babute cu sufletul ca pâinea caldă despre adevăratul trecut al poporului 
român. Ar fi trebuit, dar n-a fost aşa. Noile autorităţi locale, care erau tot cele 
vechi, le-au râs în nas celor care au luptat pentru tara lor. Cei jefuiti de comunişti 
n-au fost repusi în drepturi. Până şi crucea ridicată in memoria eroilor au refuzat 
autorităţile să fie amplasată in Nucsoara! După Revoluţie, România ar fi trebuit, 
prin intermediul acestor oameni extraordinari, precum Marina Chirca, să se 
reconecteze la filonul adevăratelor sale tradiţii şi valori. Dar cum ar fi putut Iliescu 
şi oligarhia securisto-activistă să-i cinstească pe cei care au luptat împotriva lor? 
Manualele de istorie au rămas aceleaşi. Au fost fabricati specialişti care prelungesc 
falsurile propagandei comuniste. Oameni precum Lucian Boia n-au vrut să ştie de 
existenţa Marinăi Chirca nici atunci, în anii '50-'60 (pe care i-au trăit), nici acum, 
când încearcă, în cărţile lor, să-i mai omoare o dată, negându-le existenţa prin 
omisiune. 

Noile valori ale României 


Preşedintele ţării s-a dat de ceasul morţii să-l salveze pe autoproclamatul rege al 
ţiganilor. Medic trimis de urgenţă în Turcia, unde bulibaşa suferise un infarct, 
demersuri pentru trimiterea unui avion privat, lacrimi la căpătâiul „omului de 
afaceri”, circ în direct, la TV. Preşedintele valida, prin gesturile sale, un simbol, un 
stil de viata, un mod de a trăi. 

Vineri, Marina Chirca s-a stins în anonimat, în satul de munte Nucsoara, a cărui 
secţiune de istorie din pagina de pe Internet omite cel mai important eveniment 
din istoria sa milenară: lupta eroică a locuitorilor săi împotriva comunismului. Şi va 
fi înmormântată la fel, fără onoruri, fără preşedinţi care să verse lacrimi, fără 
dezbateri la televiziuni, fără ca oamenii să ştie sau, măcar, să le pese. 

În fapt, proiectul „omului nou" început de comunism n-a fost stopat niciodată. 
Între „regele“ Cioabă şi ţăranca Marina Chirca, poporului român i se vorbeşte de 
primul. 


P.S. Acesta este ultimul interviu acordat de Marina Chirca, ultima supraviețuitoare 
a luptătorilor anticomunisti din Munţii Făgăraş. Autorul materialului, colegul 
Laurenţiu Ungureanu, a mers astă-primăvară la Nucşoara, acasă la Marina Chirca. 


Eroina României l-a primit în casă, i-a povestit, iar la sfârşit a insistat să ia o 
pungă cu ouă de tara: „Ia, maică, nu-i frumos să pleci cu mâna goală de la mine!”. 
Era ultima suflare a vechiului popor român, aşa cum nu-l (re)cunoaştem şi pe care 


l-am pierdut definitiv. 


Preluare: adevarul.ro / Autor: Matei Udrea 


Ultimul interviu al eroinei de 98 de ani 





Marina Chirca, singura femeie care a ajutat neîntrerupt grupul de rezistență anticomunistă din Nucşoara 
(județul Argeş), a murit. Toma Arnăuţoiu, liderul partizanilor din Făgăraş, spunea despre ea că a fost 


„cea mai devotată” grupului de luptători. De fapt, Marina Chircă a fost cea mai devotată dragostei 


adevărate pentru România. Ultimul interviu pe care eroina l-a dat reporterilor «Adevărul»: 


Marina Chirca s-a născut la 18 iulie 1915. Înainte ca România să intre în Primul 
Război Mondial! Avea 98 de ani dar, când îi simteai forţa din glas, nu putea să nu ti 
se strângă inima muritoare. Parcă adunase toată istoria tragică a acestui popor în 
graiul său, aşa tărie avea. 

Marina Chirca a rămas una dintre eroinele discrete ale României. Toma Arnăuţoiu, 
ultimul luptător anticomunist din Munţii Fărăgaş, spunea despre ea că a fost „cea 
mai devotată” grupului, iar asta e, poate, cea mai frumoasă recunoaştere a 
curajului său. Şi trebuie spus că, între femeile din Nucsoara care-i sprijineau pe 
partizani, se afla şi Elisabeta Rizea, cunoscută ca simbol al luptei anticomuniste. 
Marina Chirca a fost acolo, aproape de sufletul partizanilor, de la început până la 
sfârşit. E aproape imposibil de imaginat această abnegatie când cea mai mică 
legătură cu luptătorii anticomunişti era de-ajuns să-i semneze condamnarea. Dar 
Marina Chirca a rezistat. Şi anchetelor de la Securitate, şi duşmăniei unor săteni, 
şi singurătăţii, şi sărăciei. Un cuvânt n-a spus! A rezistat cinci ani ascunsă în podul 


casei unor străini, dormind pe o uşă de grajd, a rezistat carcerei comuniste şi a 
avut inteligenţa de a nu se prinde în nicio capcană a Securităţii. Ca o temerară 
dintr-o altă lume, a rezistat. 

Şi-apoi, a rămas în picioare în faţa tuturor dezamăgirilor pe care i le-a adus 
România postdecembristă. Nu s-a luptat cu uitarea, a lăsat-o să vină şi a tolerat-o 
conciliant. Dar, atunci când te-mpotrivesti istoriei, nu recunoaştere aştepţi. Marina 
Chirca a vrut atât: să fie ştiute războaiele şi patimile eroilor ei, eroii acelei Românii 
absente, prea absente despre trecutul nostru recent, prea recent. N-a spus 
vreodată că sunt, în exact aceeaşi măsură, şi patimile, şi războaiele ei. Pentru ea a 
vrut doar liniştea. 

Marina Chirca trăia în cei mai modesti 10 metri pătraţi din inima Fagarasilor, în 
satul Slatina (comuna Nucsoara). Pe pereţii proaspăt varuiti aşezase un frumos 
covor şi ştergare cu model, iar soba o acoperise cu hârtie albă, curată. De 
deasupra patului, o veghea Maica Domnului. O oază peste care parcă n-a trecut 
timpul. 

Am găsit-o îmbrăcată taraneste, citind din Vechiul Testament. Am răscolit amintiri 
dureroase, am vorbit despre trădare, sărăcie şi muncă. Marina Chirca şi-a deschis 
inima, pur şi simplu, în faţa unor străini. La despărţire, ne-a dăruit o pungă cu ouă 
de ţară. „Cum să plecaţi cu mâna goală? Asta avem noi aici, şi-avem destul şi 
pentru noi”. Şi, după toate acestea, tot ea a fost cea care ne-a mulţumit. Aşa fac 
cei cu sufletul curat. „Bandita asta le-a adus armament! De ce n-aţi omorât- 
o până acum?" 


Marina Chirca: Sa ma-ntrebi, dragul 
mamii, că de-aia ai venit! Bogdaproste, 
Dumnezeu să te ţie sănătos! Să mă- 
ntrebi, să nu ieşi supărat de la mine că 
n-ai spus ceva! Nu sunt bolnavă, nu 





nimic. 

«Weekend Adevărul»: Erati în relaţii bune cu familia Arnautoiu înainte de 
a pleca Toma şi Petre în munţi? 

Marina Chirca: Ne-aveam bine cu ei. De la domnul Iancu am învăţat şcoală. Ei au 
plecat în pădure fără să ştiu eu. După ce-au plecat, i-ati ajutat cu mâncare si cu 
de toate... Aveam doi mânzaţi, să-i facem de jug. Se făcuseră boii de doi ani. I-am 
tăiat pe amândoi şi i-am făcut pastramă. Aveam o putină de lemn cu cercuri şi-am 
pus acolo. Veneau din pădure când aveau nevoie şi luau. Ciocăneau la uşă: „Să ştii 
c-am venit”. Atât. Aşa au cărat carnea. Câteodată vorbeam cu ei, câteodată doar 
luau mâncarea şi plecau în pădure. Am adus armament: două puşti automate. Am 
făcut desagi pe care-i strângi la gură. Am băgat patul puştilor în desagi, iar ţevile 
le-am învelit cu ziare. „Ce-aveţi acolo?”, mă întreba lumea. „Nişte lumânări de 
cununie, mă duc să cunun!” Le-am mai adus un aparat de radio şi o trusă de 
medicamente de la Arsenescu de-acasă. 

- Cum stabileati întâlnirile? 

- Venea câte unul si îmi spunea: „În săptămâna cutare vii acolo”. Şi eu tineam 
minte. Mă duceam în pădure. Mă duceam cu sapa la spinare. Când mă vedea 
cineva, spuneam că mă duc să pun musuroaie pe câmp. Sau luam floare de fân, 
să pun pe câmp, să crească iarbă. Odată s-au dus pe Valea Largă. Ninsese, dar 
putin. Am venit şi le-am dat patru meltice de mălai. Tica (n. r. - Tica Jubleanu) şi 
cu Petrică (n. r. - Petre Arnautoiu) au venit. Unul a luat două meltice, altul două. 
Dac-au văzut că e zăpadă pe jos, au mai cojit fagi, au pisat-o şi au amestecat-o cu 
mălai. Au făcut mămăligă. Ce era să mănânce dac-a nins? Au mâncat aşa până a 
ieşit primăvara. Nu mai puteau să iasă, că le luau urma. Nu ieşeau pe zăpadă. Era 
Securitatea peste tot. 

- V-aţi întâlnit şi dumneavoastră cu Securitatea. 

- Au venit să mă-ntrebe de Aurel. „Unde e bărbatu-tău? A venit azi-noapte? Ai 
vorbit cu el?” „Păi, de ce n-aţi venit să ne prindeti? Nu l-am mai văzut de-atâta 
timp”. Când l-au prins pe Aurel, m-au luat şi pe mine. M-au dus la miliţie, la 
Nucşoara, şi, de-acolo, m-au luat la miezul nopţii şi m-au pus într-o căruţă. Ploua 
rău tare. Pe la Domnesti, în căruţă, au început: „Bandito, spui tu si tata pe care-ai 
supt-o de la maică-ta când te-or băga într-o cămaşă de forţă acum”. M-au dat jos 
şi m-au băgat într-o maşină. Nici n-am apucat să bag şiretul la ghete că am ajuns 
în Câmpulung. Cu maşina, cu „rândunica”. Acolo, mai eram cu cineva în celulă, 
care mi-a spus: „Să nu-ţi fie frică! Şi la 12 noaptea te iau la anchetă!”. Aşa a fost. 
M-a luat. Am spus: „Să trăiţi!”. „Ei, doamnă, te rog să-mi spui de partizani”. Avea 
o grămadă de bani pe o masă, m-a luat şi mi-a arătat un apartament în 


Câmpulung. „Uite, îţi dau apartamentul ăla, îţi dau banii. Să-mi spui de ei ce ştii, 
când vor veni”. „Nu ştiu, domnule. Dac-aş şti, v-aş spune. Dar nu ştiu. Dacă aud, 
vin şi vă spun”. Mi-au dat drumul. 

- Şi tot aşa, 10 ani, iar după ce au fost prinşi, ati fugit. 

- Au pus trei oameni sub un nuc să mă păzească noaptea. Am pus apă şi busuioc 
într-o sticlă şi m-am dus la părinte: „Părinte, eu fug. Că dacă mă prinde?” Noaptea 
nu puteam, că erau milițienii. Am fugit ziua. Am luat o traistă cu două rânduri de 
haine. Am lăsat tot acasă. Şi pe băieţi i-am lăsat. La podul ăla de la vale am fugit 
prin pădure. Ne-am dus (n.r. - Marina Chirca şi sora sa, Ana Simion) şi-am stat în 
Corbi, sub un jgheab mare, două nopţi şi două zile. Mai ieşeam şi mai mâncam 
câte-o tar’ de frunză de fag, că mâncare n-am luat. Am plecat pe-un potop mare 
de ploaie. Am făcut un foc şi ne-am zvântat acolo, pe câmp. O femeie ne-ntreabă: 
„De unde veniţi, fetelor?”.,,De la mănăstire”. „Stingeţi focul cand ‘oti pleca!” 
„Stingem!” Doar am sosit la jgheab, acolo, şi am văzut maşinile ca rândunicile la 
popa Andreescu. Dac-au văzut că am plecat, au luat pe popa. Ca rândunicile 
treceau maşinile! Ce să vezi? Că lui Andreescu i-au rupt piciorul şi tot n-a spus. I-a 
scos un dinte, „Spune!”, alt dinte, „Nu stiu!”, alt dinte, „Spune!”, până i-au scos toţi 
dinţii din gură şi tot n-a spus. 

- Unde v-aţi dus? 

- Am văzut nişte oi în satul Corbi: „Oile astea se duc în sat. Hai să ne ţinem după 
ele”. Am venit de la jgheab în sat şi nu ştiam unde să ne ducem. Am mers la un 
fin: „Fine, ne laşi şi pe noi să ne culcăm, că e noapte?” „Păi, de unde veniţi? 
Haida, să vă las”. Dimineaţa, a văzut că nu mai plecăm. 

- Ati stat cinci ani ascunse în podul unei case. 

- Păi, fă socoteala. Am plecat din '58. Iar în '63 le-a dat drumul băieţilor mei. Am 
mai stat într-un cotet de porc o lună. Am mai venit prin sat în miezul nopţii. Nu 
ne-a primit nimeni. Dacă-i prindea, îi băga la puşcărie. Băieţilor le-a dat drumul 
mai devreme, ca să mă duc eu la ei să-i vad. Da’ ce?, eu eram proastă să mă duc? 
Mi-a părut bine că le-au dat drumul, dar ce era să fac? Ioanei îi duceam orez în 
cratiţă. Vine rar aici şi mi-e dor de dumneaei. E om bun. Era şi mă-sa bună. Ştiu 
omul după inimă, şi care-i rău, şi care-i bun. 

- Ieseati din ascunzătoare? Ce mâncaţi? 

- Seara, după ce se-ntuneca, şi dimineaţa, până să se lumineze... Când ieşeau 
merele, mâncam mere. Cartofii îi curăţam şi îi mancam acolo, in pod. Am stat pe- 
un cătăroi de lemn şi pe-o uşă de grajd. Am cerut un pieptar cu mâneci de lână, 
pe care l-am aşternut peste lemn. Mai puneam un flanel. Şi, de-acoperit, am luat 
o cojoacă. Dar era plin de păduchi! Aoleu, ce să fac? Şi-n cap se suiseră păduchii! 


M-am dus la gârlă, m-am schimbat şi am azvarlit cojocul cât toate zilele. Dar pe 
urmă nu mai aveam haine. M-am dus într-o noapte la un frate de-al lui tata, 
tocmai la Brădet. Am mers toată noaptea, până s-a făcut ziuă. Am strigat şi-am 
strigat. Mai era o oră până la ziuă. Dacă nu mi-a răspuns, am plecat. Mai târziu, 
mi-a dat o femeie de la Corbi un costum de haine de sus până jos, dar nu mi-a dat 
încălţăminte. Mi-am luat nişte pătălâgi de-ale lor, de-acolo, şi m-am dus în Corbi, 
la magazin. Am pus o broboada în cap, militianul era în spatele meu, dar nu m-a 
cunoscut. Am luat şoşoni, ciorapi şi-am plecat. 

- Cum v-au prins? 

- Au venit la noi. Eu, din pod, m-am băgat sub pat. Sora mea a rămas sus. Dar ce 
să vezi? Prima dată sub pat au venit, după aia s-au suit în pod. Când ne-au prins, 
era puhoi de lume să vadă. Când m-au judecat, mi-au dat 20 de ani de 
condamnare, cu averea confiscată. „Ai stat 5 ani în pod, mai stai 15 la noi”. Nouă 
zile n-am mâncat. Nici apă n-am băut. M-am îmbolnăvit aşa, ca femeia, de 
supărare. Am făcut greva foamei. De ce mi-a dat 20 de ani? Am căzut pe mâinile 
lui Aurică Enache, ăsta de l-a împuşcat Jubleanu în mână şi-n picior. Vai!, ce m-au 
bătut, mă mir că mai sunt! „Cine e?” „Chirca Marina”. „Bandita asta le-a adus 
armament să ne omoare! De ce n-aţi omorât-o până acum?” M-au dus la Bucureşti 
şi m-au băgat într-o cameră singură. Un an de zile singură. 


„Mi-e necaz că i-au prins. Ei nu sunt de vină. Dacă nu-i dădea hoţul ăsta în 
mână, un an tot mai stăteau. Ieşeau şi ei după decret. Ieseau, nu mai 
stăteau în pădure” 


- V-aţi eliberat cu decretul, în '64. 

- La Bucureşti, la sediul Securităţii, deschide unul vizeta: „Ai avut noroc doamnă, 
a venit decretul. Nu trebuie să mai fie un deţinut politic în interiorul puşcăriei”. M-a 
dus la două călugăriţe. Am stat noaptea. Dimineaţa, călugărițele mi-au spus că-mi 
dă drumul acasă, dar m-au dus la Jilava. Acolo erau un militian şi o militianca. 
„Fir-ai a harea, bandito! Tu eşti bandita Chirca Marina, de-ai adus armament?” „Nu 
mai ai voie să m-atingi c-un deget, c-a venit decretul!” M-a dus într-un cotet. Nu 
era uşă, era fereastră fără geam. Mi-a dat un stutoi de mămăligă, iar seara m-a 
luat: „Ce-ai făcut pe unde-ai fost? Ţi-a plăcut?” „Am fost bătută şi omorâtă şi vreţi 
să-mi placă?” „Hai, că vă dăm drumul, nu vă mai ţinem, dar să nu mai spui la 
nimeni”. „Ne dati acum, după ce ne-ati omorât în bătăi”. „Hai, că sunteţi cei mai 
tari de pe pământ, c-aţi putut rezista”. 

- Cum aţi găsit acasă? 


- N-aveam nici ce mânca, nici lingură să mănânc cu ea. Când au venit băieţii mei, 
n-au mai găsit nimic. Am avut două vaci cu lapte, una abia fătase, şapte porci şi-o 
scroafă - un porc era bosorog -, 17 oi şi haine ca la om acasă. Tot ce era - hainele 
băieţilor, ale mele - tot le-a confiscat. Porcul care-a fost bosorog l-a fript pe grătar 
aci. Când au venit, n-aveau cu ce să se îmbrace, cu ce să se învelească. Deloc. Le- 
a dat un vecin o pocladă băieţilor (n.r. - țesătură din lana nevopsita). Bărbatu- 
meu a venit cu două săptămâni sau trei înaintea mea. 

- Şi cum v-aţi descurcat? 

- Eu m-am dus la munte. Am făcut 10 ani pe munte. Am făcut mâncare la 
oameni. Eram si la magazie, unde vindeam scule... A fost greu, dar a trecut. Dar 
le-am făcut de parcă ni le-a dat Dumnezeu! A trecut, domnule, ne-a ajutat 
Dumnezeu. Pe El l-am avut mare şi puternic. Am trecut prin foc şi prin apă, dar tot 
am trecut. 


„Pe data de 15 mai 1951, Marina Chirca ne-a spus că organele de miliţie au sesizat 
de faptul că fiul său (n.r. - Gheorghe, în vârstă de 11 ani) a cumpărat de la 
Cooperativă multe ţigări - 400 bucăţi - si au fost cercetaţi la postul de miliţie din 
comuna Nucsoara [...] Marina Chirca l-a învăţat pe fiul său să declare că el a furat 
de acasă 500 de lei şi şi-a cumpărat ţigări”, este consemnat în interogatoriul luat 
lui Petre Arnăuţoiu la 6 februarie 1959. 

La 29 iunie 1958 însă, după arestarea grupului, n-a mai scăpat. La fel ca mama 
sa, Gheorghe Chirca s-a împăcat cu trecutul său. Povesteşte de parcă totul i s-ar fi 
întâmplat ieri, dar fără regrete şi uri. 

„Ne-a dus la Jilava, apoi la Insula Mare a Brăilei. Acolo făceam dig pe lângă 
Dunăre. Dacă nu faceai norma... bătăiţă! Stăteai la poartă până-ţi venea rândul. 
Punea cearşaful ud pe fund, te băga cu capul sub pat şi-ţi trăgea cu funia. De la 5 
la 25. Un picior pe-o mana, alt picior pe cealaltă, unul pe ceafă şi două - pe 
picioarele tale. Nu mai puteai să mişti. 12 ore munceam. Când am ajuns acolo 
aveam aproape 80 de kilograme. În '63, ajunsesem la 35. Eu n-am recunoscut 
nimic-nimic. La judecată, chiar acuzarea a spus că nu sunt vinovat. La urmă, mi-a 
dat 8 ani. Şi mie, şi fratelui”. 

Puşcărie a făcut toată familia Chirca, dar poate cea mai cinică tactică a Securităţii 
i-a fost aplicată Anei Simion, sora Marinei Chirca. Agentul cu numele conspirativ 
Mihail Mohor, cunoscut în sat sub numele de Vasile Linie, a primit misiunea de a se 
apropia cât mai mult de Ana Simion, pentru a o seduce. În dosarele Securităţii 
scria chiar aşa: „starea sufletească a Anei trebuie exploatată”, iar biata femeie 
cade în capcana sinistră a agentului: acceptă căsătoria. Mohor inventează 


necesitatea birocratică a unui voiaj prenuptial, cu singurul scop de a o îndepărta 
pe Ana de sora sa şi de a smulge informaţii de la viitoarea sa soţie. Toată această 
acţiune, desfăşurată pe durata mai multor ani, are însă un succes minor, fiindcă 
Ana nu ştie care-i locul de ascunzătoare al „bandiţilor”. 

Din cauza remuşcărilor insuportabile de a-şi trăda familia, din pricina fricii sau a 
singurătăţii, Ana suferă o cădere şi se îmbolnăveşte. Neliniştile ei culminează însă 
cu un act de rațiune: îi lasă un bilet lui Mohor, în care îşi anunţă plecarea, fara să 
dea vreun indiciu despre destinaţia sa: se întoarce la sora sa, alături de care fuge 
din Slatina şi alături de care se ascunde, timp de cinci ani, în podul unei case. 
Citiţi întreaga epopee a lui Toma Arnăuţoiu, eroul din munţi. Biografia unui erou 
care n-a mutat munţii din loc. Care n-a câştigat lupta pe care a purtat-o. E 
povestea unui învins de oameni şi de sistem. Totuşi, războiul lui e lecţia fără de 
care nu se poate înţelege România de astăzi, cu toate angoasele, nepăsările şi 
neliniştile ei. E vorba despre Toma Arnautoiu, statul major al rezistenţei armate 
din sudul Făgăraşilor. E vorba despre 16 condamnaţi la moarte, ale căror trupuri 
au fost aruncate în gropi comune fără adresă, despre alţi 85 condamnaţi la ani 
grei de temniţă şi despre sute de familii lăsate infirme. Dar, mai ales, e vorba 
despre o Românie condamnată la uitare. 


Marina Chirca (n. 18 iulie 1915 - d. 13 septembrie 2013) a fost o femeie din 
satul de munte Nucșoara, judeţul Argeș. 

Între anii 1949 și 1958, Marina Chirca a sprijinit grupul armat al partizanilor 
anticomuniști din Munţii Făgăraș, conduși de Toma Arnautoiu. Prinsă în 1963, după 
ce se ascunsese cinci ani într-un pod, a fost anchetată, bătută cumplit și 
încarcerată. Averea i-a fost confiscată și distribuită consătenilor care colaboraseră 
cu Securitatea. 

În decembrie 1963 Tribunalul Militar al Regiunii Militare București a condamnat-o 
la 15 ani muncă silnică și confiscarea totală a averii. A fost eliberată din detenție în 
1964, odată cu soțul său, ce fusese arestat în 1949, si cu cei doi fii, arestați în 
1958, 


Citește și: 


- Președintele Asociației Foștilor Deținuți Politici: „Ne vedem, 
acum, peste 50 de ani, judecați a doua oară. Unii, putini, ce-i 
drept, sunt aceiași dinainte de 1989“ 





